เซเว่นฯกำไรดีครึ่งปีโต25% แนะนำถือหุ้น
CPALL อวดกำไรครึ่งปี 5,148 ล้าน โตขึ้น 25% แนวโน้มไตรมาส 3 ยังดี ด้าน TFI ไตรมาส 2 แย่ขาดทุนกว่า 11 ล้าน
8 ส.ค. 2555

CPALL อวดกำไรครึ่งปี 5,148 ล้าน โตขึ้น 25% แนวโน้มไตรมาส 3 ยังดี ด้าน TFI ไตรมาส 2 แย่ขาดทุนกว่า 11 ล้าน 
นายทวีศักดิ์ แก้วรัตนปัทมา รองกรรมการผู้จัดการอาวุโส สายงานบัญชีและการเงิน ผู้มีอำนาจรายงานสารสนเทศ บริษัท ซีพี ออลล์ (CPALL) ผู้บริหารร้านสะดวกซื้อเซเว่น อีเลฟเว่น เปิดเผยว่า บริษัทมีกำไรสุทธิงวดครึ่งปีแรกจำนวน 5,148.24 ล้านบาท เพิ่มขึ้น 25.96% จากงวดเดียวกันของปีก่อนที่มีกำไรสุทธิ 4,087.17 ล้านบาท 
ขณะที่งวดไตรมาส 2 ปีนี้มีกำไรสุทธิ 2,701.03 ล้านบาท เพิ่มขึ้น 19.8% จากงวดเดียวกันของปีก่อนที่มีกำไรสุทธิ 2,254.55 ล้านบาท
อย่างไรก็ตาม กำไรของ CPALL ออกมาน้อยกว่าที่นักวิเคราะห์หลายบริษัทคาดไว้ เช่น บริษัทหลักทรัพย์ (บล.) ดีบีเอส วิคเคอร์ส เห็นว่าไตรมาส 2 จะมีกำไรสุทธิ 2,900 ล้านบาท และคาดว่าไตรมาส 3 ยังน่าจะดีต่อเนื่องจากกำลังซื้อที่ยังดี 
บล.ทิสโก้ ได้ปรับมูลค่าที่เหมาะสมของ CPALL เพิ่มขึ้นเป็น 40 บาท หรือ 14% จากเดิม 35 บาท และคงแนะนำให้ “ถือ” โดยมีความเสี่ยงเรื่อง แผนการขยายสาขาและการเติบโตของยอดขายต่อสาขาเดิมที่มากกว่าหรือน้อยกว่าคาด
นอกจากนี้ คณะกรรมการอนุมัติแต่งตั้งนายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เข้าเป็นกรรมการบริษัท
ด้านบริษัท ไทยฟิล์มอินดัสตรี (TFI) แย่หนักขาดทุนงวดไตรมาส 2 กว่า 11.70 ล้านบาท พลิกจากงวดเดียวกันของปีก่อนที่มีกำไรสุทธิ 63 ล้านบาท ส่วนงวด 6 เดือน มีกำไรสุทธิ 39.05 ล้านบาท ลดลง 70% จากงวดเดียวกันของปีก่อนที่มีกำไรสุทธิ 130 ล้านบาท